Nuwe Stories-kortverhaalwedstryd 2013: Onderhoud met Elmarie Rossouw - LitNet
Naomi Bruwer, Elmarie Greffrath-Rossouw 2013-12-11
"'n Broekskeur bruilof" is 'n komedie oor 'n plattelandse troue. My skoonma was in die tagtigerjare 'n orrelis in Sishen. Dit is haar storie. Ek het dit net 'n bietjie ingekleur.
Suzette Kotze-Myburgh en Leti Kleyn is baie talentvol met besonderse oë vir detail. Hulle het mens op 'n baie konstruktiewe manier in die regte rigting probeer stuur. Ek het wel persoonlike kontak gemis en wens dat mens meer tyd saam met hulle kon deurbring.
Lees so veel en so wyd as moontlik. Soms is mens gelukkig dat 'n storie haar by jou kom aanmeld. Ander kere moet jy voor jou rekenaar bly sit en skryf en skryf totdat iets gebeur
My gunstelingboek vir hierdie jaar was 'n kortverhaalbundel van Fanie Naudé, Alfabet van die voëls. Ek het eintlik al verlede jaar daaraan begin lees, maar het dit probeer uitrek vir so lank as wat ek kan. Dit is so mooi geskryf. Hy kry dit reg om mens met sy stories na 'n nuwe wêreld te neem. Op die oomblik lees ek Die aanspraak van lewende wesens van Ingrid Winterbach en, vir die tweede maal, The God of small things van Arundhati Roy. Hulle is twee van my gunstelingskrywers. Ek wens ek kon so met woorde toor. Verder lees ek ook graag Sophia Kapp en Wilna Adriaanse. Hulle skryf sulke lekkerleesboeke wat mens help om van jou alledaagse lewe te ontsnap.
Ek hoop om nog baie te kan skryf. 'n Kinderstorie van my is Kersfees verlede jaar op RSG uitgesaai en ek werk tans aan 'n opvolg. Verder werk ek ook aan 'n liefdesverhaal na aanleiding van 'n lenteskryfskool by Potch.
Klik hier om die tweede weergawe van Elmarie Rossouw se kortverhaal "'n Broekskeur bruilof" te lees.